
Nagymaros Város Önkormányzata Képviselő-testületének 

2026. szeptember 29-i rendes, nyílt ülésére 
a 2026. évi szociális célú tűzifa támogatásról szóló rendelet megalkotására, valamint a szükséges határozat meghozatalára
Tisztelt Képviselő-testület!
I. A tárgyalandó témakör tárgyilagos és tényszerű bemutatása

Annak érdekében, hogy a kistelepülésen élő legrászorultabb családok és idősek átmeneti, kiegészítő támogatáshoz juthassanak, továbbá csökkenjen a háztartások tüzelőanyag-költsége, a helyi önkormányzatokért felelős miniszter pályázatot hirdetett – az államháztartásért felelős miniszter egyetértésével – a Magyarország 2026. évi központi költségvetéséről szóló 2025. évi LXIX. törvény 3. melléklet 2.3.1. pont szerinti, a települési önkormányzatok szociális célú tüzelőanyag vásárláshoz kapcsolódó támogatására.
 A támogatásra a Minisztérium 2025. január 1-jei adatai alapján a 20.000 fő lakosságszámot meg nem haladó települési önkormányzatok pályázhatnak 2026. szeptember 30. napjáig, amelynek keretében egy fajta tüzelőanyag megvásárlásához igényelhetnek vissza nem térítendő költségvetési támogatást. A pályázatokat elektronikusan kell benyújtani az ebr42 önkormányzati információs rendszerben, amelyhez csatolni szükséges az önkormányzat szociális rendeletét. 
A támogatást az a települési önkormányzat igényelheti, amelyik a szociális rászorultság és a 2026. évi igénylés részletes feltételeit – a jogosultak részére támogatást megállapító önkormányzati döntés és a kiosztás előtt hatályba lépő – rendeletben szabályozza akként, hogy a) a Szoc. tv. szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők) jogosult előnyt élvezzen, 
b) a Gyvt.-ben szabályozott halmozottan hátrányos helyzetű gyermeket nevelő család élvezzen előnyt, 
c) előnyben részesíti a rendszeres gyermekvédelmi kedvezményben részesülő családokat, 
d) az egyszülős háztartások élvezzenek előnyt, 
e) azt a családot, amelyikben rokkantsági ellátásban részesülő él élvezzen előnyt 
f) a 65 év feletti, egyedül élő nyugdíjasok, akiknek a nyugdíja nem éri el a 150.000 Ft-ot, élvezzenek előnyt, 
g) előnyben részesíti a 3 vagy több gyermeket nevelő családokat és 
h) háztartásonként legfeljebb 5 erdei m3 tűzifa vagy 10 q szén biztosítására kerüljön sor, valamint i) vállalja, hogy a szociális célú tüzelőanyagban részesülőtől semmilyen ellenszolgáltatást nem kér.
 A pályázati kiírás fentiekben ismertetett feltételei értelmében önkormányzati rendeletben szükséges szabályozni a tűzifa kiosztásának szabályait. 
II. Előzmények, különösen a témában hozott korábbi képviselő-testületi döntések és azok végrehajtásának állása

· Nagymaros Város Önkormányzata Képviselő-testületének 9/2015. (XI.3.) önkormányzati rendelete szól a szociális célú tűzifa támogatásról: https://njt.jog.gov.hu/jogszabaly/2015-9-SP-5Y375 , mely rendelet hatályon kívül helyezése szükséges, hiszen tartalmában több változtatás lenne szükséges, mely új rendelet megalkotását indokolja.

· Nagymaros Város Önkormányzata Képviselő-testületének 12/2025. (XI. 10.) önkormányzati rendelete a szociális célú tűzifa támogatásról: https://njt.jog.gov.hu/jogszabaly/2025-12-SP-5Y375 , mely már hatályon kívül helyezésre került.

III.  Jogszabályi hivatkozások

· a Magyarország 2026. évi központi költségvetéséről szóló 2025. évi LXIX. törvény (a továbbiakban: költségvetési törvény) 3. melléklet 2.3.1. pont szerinti „A települési önkormányzatok szociális célú tüzelőanyag vásárlásához kapcsolódó támogatására”
· a jogalkotásról szóló 2010. évi CXXX. törvény
· a szociális igazgatásról és szociális ellátásokról szóló 1993. évi III. törvény (a továbbiakban: Szoc. tv.), 

· a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.)
IV. Döntést igénylő tárgykör: 

A jelen előterjesztés vonatkozásában a T. Képviselő-testületnek arról szükséges döntenie, hogy a tárgyi rendelet megalkotását támogatja-e.
V. Költséghatások, illetve a kiadás fedezetét biztosító költségvetési sor megnevezése: ülésen kerül ismertetésre.
VI. A szavazás típusának és módjának megjelölése, illetékes bizottság(ok) megjelölése:
A határozat elfogadásához szükséges többség típusa: minősített.

A szavazás módja: nyílt.
Illetékes bizottságok: Gazdasági Bizottság és Humán Bizottság.



Előzetes hatásvizsgálat

a jogalkotásról szóló 2010. évi CXXX. törvény 17.§ (1) bekezdése alapján
A rendelet-tervezet címe:
A 2026. évi szociális célú tűzifa támogatásról szóló rendelet
A jogalkotásról szóló 2010. évi CXXX. törvény 17. §-a értelmében a jogszabályok előkészítőjének előzetes hatásvizsgálat elvégzésével kell felmérnie a szabályozás várható következményeit. Önkormányzati rendelet esetében az előzetes hatásvizsgálat eredményéről az önkormányzat képviselő-testületét kell tájékoztatni a rendelet elfogadását megelőzően.
Társadalmi és gazdasági hatása:

	A társadalmi és gazdasági hatásvizsgálat kapcsán megállapítható, hogy a rendelet megalkotása által teljesül az önkormányzat számára biztosított pályázati támogatási lehetőségnek való megfelelés, lehetővé válik a támogatási igény megalapozott benyújtása. A szociális célú tüzelőanyag támogatása révén a téli tüzelőanyag megvásárlása jelentős anyagi terhek enyhítése várható.


Költségvetési hatása:

	A támogatás felhasználásának feltételeként meghatározott mértékű önrész vállalását írja elő a pályázati kiírás, amelynek pénzügyi feltételeit az önkormányzat a költségvetésében biztosítani fogja.


Környezeti, egészségi hatása:

	A rendelet módosítása környezeti és egészségi hatással nem jár.


Adminisztratív terheket befolyásoló hatása:

	A rendelet megalkotásával új támogatási forma kerül bevezetésre, így az adminisztratív terhek nőnek, ugyanis a rendeletben foglaltak végrehajtása a Hivatal feladatkörét bővíti.


A rendelet megalkotásának szükségessége, a jogalkotás elmaradásának várható következményei:
	A rendeletalkotás elmaradása esetén nem teljesülne az önkormányzat számára biztosított pályázati támogatási lehetőségnek való megfelelés, és kevesebb támogatási forma szerint részesülhetnének támogatásban a településen élők.


A rendelet alkalmazásához szükséges személyi, szervezeti, tárgyi, és pénzügyi feltételek:

	Az új szabályok végrehajtáshoz szükséges feltételek személyi, szervezeti, tárgyi feltételek adottak.


Fentiekre tekintettel javaslom a módosító rendelet megalkotását az előterjesztés mellékletét képező rendelet-tervezet szerint.
Nagymaros, 2026. szeptember 15.

